Lesersbrief: Balfour-plaasmoord en ŉ ope brief aan ZumaFoto: Nantes Kelder. Aubrey Delport skryf: Mnr. Zuma, ek staan vandag by die hek van die plaas waar vier waardevolle mense ŉ gewelddadige dood in Balfour gesterf het. Doodgewone mense, mnr. Zuma, mense wat elke dag doodgewone goed gedoen het. ŉ Ma wat sorg dat twee kinders geholpe is, ŉ ma wat elke oggend werk toe gery het, ŉ ma wat elke aand huistoe gegaan het. ŉ Pa wat met skape en beeste geboer het, ŉ pa wat ook elke dag doodgewone goed gedoen het. Maar sien, mnr. Zuma, vandag is hierdie pad stil en vandag sal daar nie weer werk toe gery word nie. Hulle sal nooit weer die doodgewone goed doen nie, nooit weer die voorreg hê om hul kinders te ondersteun nie, nooit weer die kans kry om hulle te troos nie en nooit weer te liefkoos nie. Hulle gaan nie doodgewone goed doen soos belasting betaal nie en hulle sal nooit weer hul geld spandeer of mense in diens neem nie,want sien, mnr. Zuma, die plaashuis is stil en die pad word nie meer gebruik nie. Mnr. Zuma, in my soort werk werk ek elke dag met boere, my soort werk is om produkte en dienste te lewer aan my klante, mnr. Zuma, die boere wat kos produseer, werk skep, wat my onderneming aan die gang hou. Vandag het ek weer ŉ klant minder en môre staan ek dalk weer by ŉ ander hek, ŉ stil pad, ŉ dooie land, ŉ stil opstal, want, mnr. Zuma, net in Februarie het ons al 18 klante verloor en baie mense het geliefdes verloor, kinders het hul ouers verloor en ŉ kerk dalk ŉ diaken, ŉ orkes ŉ tromspeler of dalk ŉ skool ŉ onderwyser, maar ons het nog ŉ klant verloor, ons het nog ŉ vriend verloor en Suid-Afrika nog ŉ produsent. Jy sien, mnr. Zuma, dié soort ouens raak al hoe minder, soos my vriende, klante en kollegas, wat afgemaai is, wat verskeur is, wat verniel is. Mnr. Zuma, hierdie mense was deel van jou reënboognasie, hulle is mense wat saam Protea-krieket kyk, wat saam Springbok-rugby gekyk het en wat ook positief was oor ŉ toekoms. Maar, mnr. Zuma, hulle is nou weg, hierdie mense wat elke dag doodgewone dinge gedoen het, hierdie mense wat bekommerd is oor reënval, hierdie mense wat alles moontlik doen om hul mense te betaal, hierdie mense wat paaiemente moet betaal, wat kinders op universiteit het. Hierdie gewone mense wat elke dag doodgewone goed gedoen het, is weg. Hul liefde vir alles wat mooi is, is verdof. Jy sien, mnr. Zuma, ons kan nie tyd terug draai nie en die pyn en verlange hartseer en trane gaan vir ewig bly, totdat ons weer by ŉ stukkende hek van ŉ volgende klant staan, want, mnr. Zuma, terwyl ek hier skryf, is daar dalk nog ŉ klant, broer, vriend of pa, wat vermoor word. Mnr. Zuma, wat kan u vir ons doen om te help met die probleem waarmee ons sit, want mnr. Zuma, ons is sterk, maar ons word baie beproef en môre of oormôre is nie vir ons verseker nie. Ons liefde vir die land verdof.